Fors Ko‘rfazida joylashgan arab mamlakatlari o‘rtasida an’anaviy tarzda o‘tkazib kelinadigan turnirda bu safar O‘zbekiston terma jamoasi a’zosi Aziz Haydarov to‘p suradigan “Ash-Shabab” klubi g‘olib bo‘ldi. Fevral oyida boshlangan ushbu musobaqa finali kecha, 27 may kuni bo‘lib o‘tdi. Finalga Birlashgan Arab Amirliklarining “Ash-Shabab” klubi bilan birga Ummonning “As-Sib” jamoasi yetib kelgandi. Ular o‘rtasidagi final uchrashuvining asosiy vaqti 1:1 hisobidagi durang bilan yakunlandi. O‘yindan keyin g‘olibni aniqlash uchun amalga oshirilgan penaltilar seriyasida esa 5:4 hisobida BAA jamoasi ustun keldi.